Vladimir Putin a câştigat alegerile prezidenţiale din Rusia cu 87% din voturi, potrivit unui exit-poll realizat de institutul oficial Vtsiom citat de AFP.
Potrivit Comisiei electorale ruse, liderul de la Kremlin a obţinut 87,97% din voturi după numărarea a 24% dintre buletinele de vot.
Televiziunea rusă de stat l-a declarat învingător pe Putin în alegeri, pe baza mai multor exit-poll-uri, potrivit dpa.
Votul care i-a adus lui Putin al cincilea mandat la Kremlin a fost însoţit de numeroase proteste, în special "Amiază împotriva lui Putin" organizat la apelul opoziţiei, la care au participat mii de oameni în întreaga lume.
Rezultate oficiale iniţiale privind alegerile prezidenţiale din Rusia vor fi date publicităţii încă de duminică seară, dar primele rezultate semnificative vor apărea luni.
În alegerile trecute, previziunile exit-poll-urilor au fost conforme cu rezultatele finale, notează dpa. Dacă va fi ales cu 87% din voturi ar fi un record pentru Putin, care a primit 76,7% din voturi în ultimul scrutin prezidenţial din 2018.
Imediat au urmat mai multe reacţii la nivel internaţional.
Preşedintele ucrainean Volodimir Zelenski a declarat că Putin este "beat de putere" şi "vrea să conducă etern".
El a estimat într-un mesaj pe reţelele de socializare că alegerile prezidenţiale din Rusia "nu au nicio legitimitate".
Casa Albă a transmis la rândul ei că alegerile ruse "în mod evident nu au fost nici libere, nici corecte", dat fiind modul în care Putin şi-a încarcerat oponenţii şi i-a împiedicat pe alţii să candideze.
"Alegerile prezidenţiale din Rusia nu sunt legale, libere şi echitabile", a reacţionat într-un comunicat Ministerul polonez al Afacerilor Externe, adăugând că scrutinul s-a derulat "într-un context de represiuni severe" şi în regiunile ocupate din Ucraina, cu încălcarea dreptului internaţional.
Mii de persoane s-au aşezat la coadă în faţa ambasadei Rusiei la Paris duminică la prânz, oră la care opoziţia a făcut un apel să fie omagiată memoria opozantului defunct Aleksei Navalnîi, relatează AFP.
Pe ploaie, alegătorii cu umbrele sau impermeabile au făcut o coadă de peste 600 de metri, au constatat la ora 12.30 jurnaliştii AFP.
"Voi utiliza buletinul meu de vot ca pe un manifest", a declarat Tatiana Leontieva, de 43 de ani. "Cred că voi scrie Navalnîi deasupra, voi spune că Putin este ilegitim, eu susţin valorile democratice", a declarat ea pentru AFP.
"Există o voinţă de a schimba situaţia, de o manieră sau de cealaltă", a spus la rândul său Viaceslav Dorofeev. "Există un război în Ucraina. Lucrurile se înrăutăţesc în fiecare an. Nu voi vota pentru Putin", a adăugat el.
Opoziţia a făcut apel la ruşi să meargă duminică la prânz în faţa birourilor de vot pentru a-i aduce un omagiu lui Aleksei Navalnîi, care a murit în februarie într-o închisoare dintr-o regiune izolată din regiunea arctică rusă.
Văduva sa Iulia Navalnaia a mers şi ea să voteze tot la prânz, la ambasada Rusiei de la Berlin, aşezându-se şi ea la coadă alături de alţi ruşi care au răspuns apelului opoziţiei.
"Dacă Putin face între 3 şi 5% aici, va fi un succes pentru el", a spus Ghennadi Gudkov, întâlnit de AFP la Paris. Potrivit acestui opozant, surprins de mobilizarea populară, mulţi alegători au tăiat buletinul de vot.
Mai mulţi ruşi care au votat la Paris au declarat însă pentru AFP că vor vota pentru Vladimir Putin, în vârstă de 71 de ani, a cărui victorie este dată ca sigură în alegeri, în condiţiile în care cei trei contracandidaţi sunt lipsiţi de orice anvergură.
"Cum puteţi să fiţi împotriva lui Putin? El salvează lumea", a declarat un rus care trăieşte la Paris şi care a refuzat să-şi decline identitatea. "Este cel mai bun dintre preşedinţi", a declarat la aceeaşi coadă Svetlana Miasnikova, o profesoară de 53 de ani.
Câteva zeci de persoane, din care multe purtau drapelul albastru şi alb al opoziţiei ruse, au plecat apoi într-un marş prin capitala franceză, scandând sloganuri precum "Putin asasin!" sau "Rusia împotriva războiului!".
Rata de participare la alegerile prezidenţiale din Rusia a depăşit 74%, când mai sunt circa şase ore până la închiderea ultimelor secţii de vot, a informat duminica aceasta Comisia Electorală Centrală (CEC) a Rusiei, citată de EFE.
Până la 14:15, ora Moscovei (11:15 GMT), participarea a fost de 74,09% din populaţia cu drept de vot, estimată la 112 milioane de cetăţeni, potrivit datelor CEC.
Prezenţa la vot este mai mare decât cea înregistrată la alegerile din 2018, când participarea a fost de 67,5%.
Aceste date includ votul electronic de la distanţă, care a fost de 6,89%, şi votul în persoană la secţiile de votare, care a reprezentat 66,35% din populaţia cu drept de vot.
Secţiile de votare sunt deschise până la ora locală 20:00 în toată ţara, care are unsprezece fusuri orare, iar în momentul în care centrele de votare îşi închid porţile şi în exclava Kaliningrad, cel mai vestic punct al Rusiei, la ora 18:00 GMT, vor fi date publicităţii şi primele exit poll-uri.